Нэхъыжьхэм яхуэфащэ щIэблэ
Тэрч куейм иджыблагъэ щагъэлъэпIащ ныбжьыщIэ зэчиифIэ гуп. Абыхэм ящыщщ 2012 — 2013 гъэ еджэгъуэм республикэ, къэрал олимпиадэхэм щытекIуахэр, щIыпIэ администрацэм и саугъэтыр зыхуагъэфэщахэр, курыт школыр дыщэ, дыжьын медалхэмкIэ къэзыухахэр.
ГуфIэгъуэ зэIущIэм кърихьэлIащ Iуэхур зытеухуа ныбжьыщIэхэр, абыхэм я егъэджакIуэхэр, адэ-анэхэр, куейм и жылагъуэ зэгухьэныгъэхэм я лIыкIуэхэр. Еджэным къыхэжаныкIа ныбжьыщIэхэм псалъэ гуапэхэр хужаIащ куей администрацэм и Iэтащхьэ Пэнагуэ Максим, абы и къуэдзэ КIэрэф Мурадин, щIыпIэ самоуправленэм и советым и пашэ Джатэгъэжь Аслъэнбэч, Тэрч къалэм и Iэтащхьэ ГъукIапщэ Алексей, егъэджэныгъэмкIэ куей IэнатIэм и унафэщI Варий Маринэ сымэ, нэгъуэщIхэми. ИужькIэ ныбжьыщIэхэр ягъэпэжащ щIыхь тхылъхэмкIэ, ахъшэ саугъэтхэмкIэ. Апхуэдэхэт, псалъэм папщIэ, мы гъэм екIуэкIа щIэныгъэ-къэхутэныгъэ, творческэ зэпеуэхэм я лауреат хъуа школакIуи 6-р. Дипломхэм ящIыгъуу сом мин тхурытху хъу ахъшэ саугъэт абыхэм яритащ Пэнагуэ Максим.
Гулъытэ хэха хуащIащ курыт школыр мы гъэм дыщэ, дыжьын медалхэмкIэ къэзыуха ныбжьыщIэхэм. Ахэр псори зэхэту цIыху 17 мэхъу. Абыхэми хуагъэфэщащ куей администрацэм, егъэджэныгъэмкIэ IэнатIэм къабгъэдэкI щIыхь, фIыщIэ тхылъхэр.
Тэрч куейм щыщ школакIуэ 26-м увыпIэфIхэр къыщахьащ урысейпсо олимпиадэ зэмылIэужьыгъуэхэм я щIыналъэ Iыхьэм. Абыхэм тыгъэу хуащIащ том зыбжанэ хъу классикэ литературэ тхылъхэр.
НыбжьыщIэхэм къабгъэдэкI фIыщIэ псалъэкIэ егъэджакIуэхэм, адэ-анэхэм, куейм и унафэщIхэм захуигъэзащ Тэрч къалэм дэт курыт школ №3-р дыщэ медалкIэ мы гъэм къэзыуха Къуэдзокъуэ Амандэ.
— Зэдгъэгъуэта щIэныгъэр дгъэбагъуэу, дызыгъэса ди нэхъыжьхэм дахуэфащэу дыпсэуну фыкъыдогъэгугъэ, — къыхигъэщащ пщащэм. — Ди гум куэдрэ ихунукъым къытхуэфщIа гулъытэмрэ къыдэфта гухэхъуэмрэ!
ГуфIэгъуэ зэхуэсым и кIэухыу къалэм и ут нэхъыщхьэм щагъэлъэтащ шар гъэпща зэмыфэгъухэр.
КIУАНТIЭ Замирэ.
